Diari Oficial de la Generalitat Valenciana


Sumari del DOGV 7325, del 25-07-2014 (2014/6988)

ORDE 25/2014, de 21 de juliol, de la Conselleria d'Economia, Indústria, Turisme i Ocupació, per la qual es convoca i regula la concessió de subvencions públiques destinades a la integració sociolaboral de treballadors en situació o risc d'exclusió social en empreses d'inserció i en empreses ordinàries de treball per a l'exercici de 2014.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7325

Data del DOGV
:   25-07-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/6988


Data del document
:   21-07-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 25/2014, de 21 de juliol, de la Conselleria d'Economia, Indústria, Turisme i Ocupació, per la qual es convoca i regula la concessió de subvencions públiques destinades a la integració sociolaboral de treballadors en situació o risc d'exclusió social en empreses d'inserció i en empreses ordinàries de treball per a l'exercici de 2014. [2014/6988]  
L'article 35 de la Constitució reconeix el dret de tots els espanyols al treball, a la lliure elecció de professió o ofici, a la promoció a través del treball i a una remuneració suficient per a satisfer les seues necessitats i les de la seua família, i fa recaure sobre els poders públics, segons el que establix l'article 9.2 de la Constitució espanyola l'obligació de promoure les condicions perquè la llibertat i la igualtat de l'individu i dels grups en què s'integra siguen reals i efectives; remoure els obstacles que impedisquen o dificulten la seua plenitud i facilitar la participació de tots els ciutadans en la vida política, econòmica, cultural i social.  
  
Per la seua banda, l'Estatut d'Autonomia de la Comunitat Valenciana, en l'article 10, dirigix l'actuació de la Generalitat primordialment a garantir la igualtat de drets d'hòmens i dones en tots els àmbits, i en particular en matèria d'ocupació i treball.  
En compliment d'estos principis es publica la Llei 1/2007, de 5 de febrer, de la Generalitat, per la qual es regulen les empreses d'inserció per a fomentar la inclusió social a la Comunitat Valenciana (DOCV 09.02.2007).  
Posteriorment i a nivell nacional es publica la Llei 44/2007, de 13 de desembre, per a la regulació del règim de les empreses d'inserció, que part de les mateixes premisses que la norma autonòmica, i que reconeix com a tret comú a quasi totes les situacions d'exclusió social, la dificultat per a participar en els mecanismes habituals de formació i inserció laboral.  
El 16 de juny de 2009, i en desplegament de la Llei 1/2007 es publica el Decret 81/2009, de 12 de juny, de 2009, pel qual es dicten les normes de desplegament per a la qualificació, registre i foment de les empreses d'inserció a la Comunitat Valenciana.  
D'altra banda, en data 19 de novembre de 2011 ha sigut publicat en el BOE el Reial Decret 1542/2011, de 31 d'octubre, pel qual s'aprova l'Estratègia Espanyola d'Ocupació 2012-2014, considerada com un instrument per a la coordinació i execució de les polítiques actives d'ocupació en el conjunt de l'Estat, amb la finalitat de contribuir a fomentar l'ocupació de la població activa, augmentar la participació d'hòmens i dones en el mercat de treball sostenible, basant-se en la igualtat d'oportunitats i la cohesió social i territorial. Dins de l'esmentada EEE s'inclouen com a àmbit d'actuació les accions i mesures d'inserció laboral de persones que, de forma estructural o conjuntural, presenten especials dificultats per a l'accés i la permanència en l'ocupació, i es presta especial atenció, entre altres col·lectius, a les persones en situació d'exclusió social.  
En la present orde es regulen les ajudes destinades a la inserció sociolaboral en empreses d'inserció, de treballadors en situació o risc d'exclusió social, com a pas previ a la seua inserció definitiva en el mercat ordinari de treball, així com les ajudes a empreses que contracten estos treballadors una vegada hagen realitzat el seu itinerari en les empreses d'inserció esmentades.  
En virtut d'això, fent ús de les atribucions conferides per l'article 28 de la Llei 5/1983, de 30 de desembre, del Consell i el Decret 193/2013, de 20 de desembre, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació,  
  
  
ORDENE  
  
TÍTOL I  
Disposicions generals i procediment  
  
CAPÍTOL I  
Disposicions generals   
  
Article 1. Objecte  
L'objecte d'esta orde és establir un programa d'ajudes destinades a promoure i facilitar la integració sociolaboral de persones en situació o risc d'exclusió social dins de les «empreses d'inserció» com a, pas previ a la seua inserció definitiva en l'empresa ordinària.  
  
  
Article 2. Àmbit d'aplicació  
a) Esta orde regula les ajudes destinades a les «empreses d'inserció» l'activitat de les quals radique a la Comunitat Valenciana, i han sigut qualificades amb caràcter definitiu pel SERVEF, que contracten treballadors en situació o risc d'exclusió social.  
b) Així mateix, esta orde arreplega ajudes per a les empreses l'activitat de les quals tinga lloc a la Comunitat Valenciana i contracten treballadors que hagen realitzat el seu itinerari en les empreses d'inserció a què fa referència l'apartat anterior.  
  
Article 3. Beneficiaris de les ajudes  
a) Per a les ajudes regulades en el capítol I del títol II d'esta orde, les «empreses d'inserció» que reunisquen els requisits establits en l'apartat a de l'article anterior  
b) Per a les ajudes regulades en el capítol II del títol II d'esta orde, les empreses a què fa referència l'apartat b de l'article anterior.  
  
No podran resultar beneficiàries en cap cas les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat que, fins i tot no tenint personalitat jurídica, puguen realitzar les actuacions que donarien dret a les ajudes.  
  
Article 4. Requisits generals dels beneficiaris  
No podran obtindre la condició de beneficiaris de les subvencions regulades en esta orde les persones o entitats en què concórrega alguna de les circumstàncies previstes en l'apartat 2 de l'article 13 de la Llei 38/2003, General de Subvencions, llevat que per la naturalesa de la subvenció s'exceptue per la seua normativa reguladora.  
  
Article 5. Compatibilitat amb el mercat comú: requisits i exclusions  
  
1. Les ajudes, regulades en la present orde, són compatibles amb el mercat comú ja que es regixen pel Reglament (CE) núm. 1407/2013, de 18 de desembre, de 2013, de la Comissió, publicat en el DOUE del 24.12.2013, i relatiu a l'aplicació dels articles 107 i 108 del Tractat de Funcionament de la Unió Europea, a les ajudes de minimis.  
  
Les esmentades ajudes sotmeses al règim de minimis, no podran concedir-se a empreses dels sectors següents:  
a) Pesca i aqüicultura, segons es preveuen en el Reglament (CE) núm. 104/2000 del Consell.  
b) Producció primària dels productes agrícoles.  
c) Transformació i comercialització dels productes agrícoles en els casos següents:  
Quan l'import de l'ajuda es determine en funció del preu o de la quantitat dels esmentats productes adquirits a productors primaris o comercialitzats per les empreses interessades.  
Quan l'ajuda depenga del fet que es repercutisca totalment o parcialment sobre els productors primaris (agricultors)  
d) Activitats relacionades amb l'exportació a tercers països o estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres gastos corrents vinculats a l'activitat exportadora.  
e) Aquells que subordinen l'ús de béns nacionals amb preferència sobre els béns importats.  
2. D'altra banda, l'aplicació del règim de minimis suposa que l'ajuda total de minimis concedida a una «única empresa» no serà superior a 200.000 euros durant qualsevol període de tres exercicis fiscals. Quan l'empresa opere en el sector del transport per carretera l'import màxim aplicable serà de 100.000 euros  
  
Article 6. Obligacions generals dels beneficiaris  
A més de les obligacions que per als beneficiaris de cada tipus d'acció s'establixen en els corresponents articles d'esta orde, i d'acord amb el que establix l'article 14 de la Llei 38/2003, General de Subvencions, i en altres normes d'aplicació general, es declaren les següents:  
  
a) Complir l'objectiu, executar el projecte, realitzar l'activitat o adoptar el comportament que fonamenta la concessió de les subvencions, mantenint, en el cas de les empreses d'inserció, els requisits tinguts en compte per a la seua qualificació i inscripció en el Registre d'Empreses d'Inserció de la Comunitat Valenciana, i entre estos, l'aplicació dels excedents disponibles obtinguts en cada exercici a la millora o ampliació de les seues estructures productives i/o a la promoció d'activitats relacionades amb la inserció sociolaboral, no haurà de produir-se, en cap cas, repartiment de beneficis.  
b) Justificar davant de l'òrgan concedent, el compliment dels requisits i les condicions, així com la realització de l'activitat i el compliment de la finalitat que determinen la concessió o el gaudi de la subvenció.  
  
c) Sotmetre's a les actuacions de comprovació, a efectuar per l'òrgan concedent, així com a qualssevol altres de comprovació i control financer que puguen realitzar els òrgans de control competents, tant nacionals com comunitaris, i aportar tota la informació que li siga requerida en l'exercici de les actuacions anteriors.  
d) Comunicar a l'òrgan concedent o l'entitat col·laboradora l'obtenció d'altres subvencions, ajudes, ingressos o recursos que financen les activitats subvencionades.  
Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
e) Acreditar amb anterioritat a dictar-se la proposta de resolució de concessió i de pagament, que es troba al corrent en el compliment de les seues obligacions tributàries i davant de la Seguretat Social. El mode d'acreditació serà l'establit en la lletra b, punt 2, de l'article 7.  
f) Disposar dels llibres comptables, registres diligenciats i de la resta de documents degudament auditats en els termes exigits per la legislació mercantil i sectorial aplicable al beneficiari en cada cas, així com conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.  
g) En relació amb l'obligació general per a tot tipus d'ajudes de donar publicitat del caràcter públic del finançament regulat en l'article 18 de la Llei 38/2003, General de Subvencions, i l'article 31 del RD 887/2003, pel qual s'aprova el Reglament de la Llei 38/2003, la concessió de la subvenció implica:  
- L'acceptació de ser inclòs en una llista que es publicarà de forma electrònica o per qualsevol altre mitjà, en la qual figuraran els beneficiaris, l'operació finançada i l'import de l'ajuda.  
- Les entitats qualificades com a empreses d'inserció hauran de fer constar la dita condició per mitjà del corresponent cartell indicador, tant al domicili social com a tots i cada un dels seus centres de treball de la Comunitat Valenciana.  
h) Procedir al reintegrament dels fons percebuts en els supòsits previstos en l'article 37 de la Llei 38/2003, General de Subvencions, en relació amb el que establixen els articles 91 a 93 del Reial Decret 887/2006, Reglament de la Llei 38/2003.  
El beneficiari haurà d'acreditar amb anterioritat a dictar-se la proposta de concessió i pagament, que es troba al corrent de pagament d'obligacions per reintegrament de subvencions. El mode d'acreditació d'esta obligació serà l'establit en la lletra d, punt 2 de l'article 7, per a la concessió de les ajudes i allò previst en l'article 19.4 per a la proposta de pagament.  
  
i) La presentació de sol·licituds a l'empara d'esta orde suposa l'existència d'una autorització expressa,  
1. De tots els treballadors en situació o risc d'exclusió social, per a la cessió de dades relatives a l'exclusió social, al SERVEF.  
2. De l'empresa d'inserció sol·licitant de les ajudes perquè el SERVEF puga facilitar documentació de les empreses d'inserció (escriptures de constitució, comptes anuals i dades estrictament necessaris per a l'estudis de la viabilitat tècnica, econòmica i financera dels projectes presentats) a entitats col·laboradores d'este organisme, a fi que es realitzen els oportuns estudis i s'emeten els corresponents informes que s'estimen oportuns.  
j) Compliment de la normativa sobre integració laboral de persones amb discapacitat o l'exempció d'esta obligació, de conformitat amb el que disposa l'article 7 de la Llei 11/2003, de 10 d'abril, de la Generalitat Valenciana, d'Estatut de les Persones amb Discapacitat.  
  
  
CAPÍTOL II  
Procediment general per a la concessió de les ajudes  
  
Article 7. Presentació de sol·licituds i documentació  
1. Les sol·licituds per a l'obtenció de les ajudes regulades per la present orde hauran de dirigir-se al Servici Valencià d'Ocupació i Formació (SERVEF), i es presentaran preferentment en el Direcció General d'Ocupació i Formació, sense perjuí de poder presentar-la en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Així mateix podrà realitzar-se la presentació telemàtica de les sol·licituds accedint al catàleg de servicis públics interactius de la Generalitat a través de ?www.tramita.gva.es- o de la web del SERVEF ?www.servef.es- i seleccionant el servici corresponent. Per a això, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós admesos per la seu electrònica de la Generalitat ?https://sede.gva.es?. En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de Representacions de caràcter voluntari davant de la Generalitat per a la realització de tràmits per via telemàtica.  
2. Les sol·licituds hauran d'acompanyar-se, a més de la documentació que per a cada una de les ajudes s'establix concretament en els corresponents articles d'esta orde, de la documentació general següent, que podrà annexar-se per mitjans telemàtics sense perjuí que puga requerir-se en determinades circumstàncies l'exhibició dels documents originals per a la seua confrontació si es creu convenient:  
a) Documentació identificativa del sol·licitant, o en cas de tractar-se d'una persona jurídica, del seu representant legal.  
Quan es tracte d'una persona jurídica s'haurà d'aportar, a més, documentació acreditativa i identificativa d'esta, consistent en fotocòpia de l'escriptura de constitució/estatuts actualitzada i acreditació de la inscripció en el Registre Mercantil o registre corresponent, així com de la Targeta d'Identificació Fiscal i, si és el cas, poders de representació.  
  
En el cas de l'esmentada documentació haja sigut aportada anteriorment i no haja patit cap variació, bastarà el certificat del representant de l'entitat acreditatiu que no s'ha produït cap canvi en la documentació identificativa de l'entitat i de la vigència del nomenament de qui tinga la representació en la data presentació de la sol·licitud.  
  
b) Documentació acreditativa de compliment d'obligacions tributàries i amb la Seguretat Social:  
- De l'Agència Estatal d'Administració Tributària, el certificat que acredite que el sol·licitant es troba al corrent en les seues obligacions tributàries.  
- De la Tresoreria General de la Seguretat Social el certificat acreditatiu que el sol·licitant es troba al corrent en el compliment de les seues obligacions amb la Seguretat Social  
- Dels servicis territorials de la Conselleria d'Hisenda i Administració Pública, el certificat acreditatiu del fet que el sol·licitant no té deutes de naturalesa tributària amb la Generalitat.  
c) Dades de domiciliació bancària, segons model facilitat a este efecte, excepte si s'ha presentat amb anterioritat davant del SERVEF i no ha experimentat variació, i en este cas s'indicarà el compte en què s'haurà de practicar l'ingrés, especificant en tot cas a què ajuda/s correspon/en.  
d) Declaració responsable subscrita pel representant legal que l'entitat beneficiària no està incursa en cap de les prohibicions per a obtindre la condició de beneficiària de subvencions i en concret que no es troba en el supòsit de l'article 13.2.g de la Llei 38/2003, de 17 de novembre, General de Subvencions.  
e) Declaració responsable del compliment de la normativa sobre integració laboral de persones amb discapacitat o l'exempció d'esta obligació, de conformitat amb el que disposa l'article 7 de la Llei 11/2003, de 10 d'abril, de la Generalitat Valenciana, d'Estatuts de les Persones amb Discapacitat.  
f) Declaració responsable acreditativa que el beneficiari no es troba incurs en cap de les causes d'exclusió incloses en l'article 5 de la present orde.  
g) Declaració responsable referida a les ajudes amb càrrec al règim de minimis rebudes per l'entitat durant els tres últims anys, comptats segons el que establix l'article 5 d'esta norma, amb indicació de l'import, organisme, data de concessió i règim d'ajudes en què s'emparava, o, si és el cas, declaració responsable de no haver-ne rebut cap, així com declaració sobre qualsevol altra ajuda que haja pogut rebre per als mateixos costos subvencionables.  
3. En el mateix imprés de sol·licitud, el sol·licitant podrà autoritzar el SERVEF per a verificar:  
- Les dades d'identitat del sol·licitant, en cas de persona física, i del representant legal.  
- La capacitat de representació en el cas d'estar d'alta en el Registre de Representants de la Comunitat Valenciana o en el Registre Oficial de Contractistes i Empreses Classificades.  
- El compliment de les obligacions tributàries amb l'Agència Estatal de l'Administració Tributària, amb la unitat recaptadora de la Hisenda Pública Valenciana i amb la Tresoreria General de la Seguretat Social.  
En qualsevol cas el SERVEF podrà requerir directament el sol·licitant si la informació obtinguda presentara alguna incidència.  
No obstant això, el sol·licitant o representant legal podrà denegar o revocar esta autorització i efectuar una comunicació escrita al SERVEF en este sentit. En este supòsit, hauran de presentar una còpia compulsada de la documentació requerida.  
4. En el cas que els documents que han d'acompanyar la sol·licitud de concessió d'ajudes ja estiguen en poder de qualsevol òrgan de l'administració actuant, el sol·licitant podrà acollir-se al que establix l'apartat f de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència en què van ser presentats, o, si és el cas, emesos, la identificació del procediment en què es troben i que no hagen transcorregut més de cinc anys des de la finalització del procediment a què corresponguen.  
  
En els supòsits d'impossibilitat material d'obtindre el document, l'òrgan competent podrà requerir el sol·licitant la seua presentació o, a falta d'això, l'acreditació per altres mitjans dels requisits a què es referix el document.  
5. Quan la sol·licitud no reunisca els requisits assenyalats en la present orde o no adjunten la documentació que d'acord amb esta resulte exigible, de conformitat amb el que establix l'article 71 de la Llei 30/1992, de 26 de novembre, de 1999, modificat per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú, es requerirà l'interessat perquè en el termini de 10 dies esmene la falta o adjunte els documents preceptius, amb indicació que, si així no ho fera, es considerarà que desistix de la seua petició, amb resolució expressa prèvia i la seua notificació en els termes que preveu l'article 42 de l'esmentada llei.  
6. La formulació de la sol·licitud per part de l'interessat per a accedir als beneficis de la present orde, suposa l'acceptació de la subvenció per part del sol·licitant d'esta, així com de les obligacions que se'n deriven, sense perjuí dels drets al desistiment i a la renúncia que els interessats puguen exercitar.  
  
Article 8. Procediment de concessió  
Les ajudes s'atorgaran fins a esgotar el crèdit disponible, segons l'orde en què la sol·licitud haja tingut entrada en qualsevol dels registres d'entrada a què fa referència l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es complisquen els requisits exigits en la convocatòria i s'acompanye la totalitat de la documentació establida en esta.  
  
Article 9. Tramitació i resolució  
1. La Instrucció del procediment de concessió de subvencions correspondrà a la Direcció General d'Ocupació i Formació que podran demanar del sol·licitant l'aportació addicional d'altres documents o dades aclaridores que estimen necessaris per a resoldre sobre la sol·licitud presentada.  
2. La competència per a conéixer i resoldre sobre les sol·licituds formulades correspon al director general d'Ocupació i Formació, per delegació del director general del SERVEF.  
3. El termini màxim per a resoldre i notificar la resolució procedent, a comptar des de l'endemà de l'entrada de la sol·licitud en qualsevol dels registres del SERVEF, serà de sis mesos.  
4. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
5. La resolució de concessió de les ajudes fixarà expressament la quantia concedida i incorporarà, si és el cas, les condicions, obligacions i determinacions accessòries a què haja de subjectar-se el beneficiari d'estes, amb notificació als interessats en els termes que preveu l'article 58 de la Llei 30/1992, abans mencionada.  
  
Article 10. Resolució d'incidències  
El director general d'Ocupació i Formació, per delegació del director general del SERVEF, serà l'òrgan competent per a resoldre les incidències produïdes després de la concessió de les ajudes, com a modificacions justificades del projecte inicial o qualsevol variació de les condicions particulars de la concessió.  
  
Article 11. Concurrència d'ajudes i subvencions  
L'import de les subvencions regulades en la present orde no podrà ser en cap cas de tal quantia que, aïlladament o en concurrència amb altres subvencions, ajudes, ingressos o recursos d'altres administracions públiques, o d'altres ens públics o privats, nacionals o internacionals, supere el cost de l'activitat subvencionada que ha de desenrotllar el beneficiari, excepte límits més estrictes que puguen establir-se per a cada programa concret.  
  
Article 12. Control de les ajudes  
1. Correspondrà al director general d'Ocupació i Formació, per delegació del director general del SERVEF, dur a terme la funció de control de les subvencions concedides, així com l'avaluació i el seguiment del present programa.  
2. Per a la realització d'estes funcions s'utilitzaran tots els mitjans que estiguen a disposició del SERVEF, fins i tot la contractació amb tercers, i la col·laboració en el marc que pertoque amb la Inspecció de Treball i la Seguretat Social.  
3. El beneficiari estarà obligat a sotmetre's a les actuacions de control financer previst en l'article 45 de la Llei 38/2003, de 17 de novembre, General de Subvencions, que es realitzen per part de la Intervenció General. A estos efectes haurà de disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas. Així mateix, estarà obligat a conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control. De la mateixa manera, el beneficiari haurà de complir l'obligació de col·laboració amb el control financer, de conformitat amb el que disposa l'article 46 de la Llei 38/2003, de 17 de novembre, General de Subvencions.  
  
Article 13. Justificació de les ajudes i forma de pagament  
1. Una vegada dictada la resolució de concessió, es lliurarà l'import de l'ajuda reconeguda a cada beneficiari de la forma indicada per a cada tipus d'acció en els articles corresponents d'esta orde i sempre que s'acredite en l'expedient que el sol·licitant es troba al corrent en les obligacions tributàries i davant de la Seguretat Social, així com l'acreditació de no ser deutor per resolució de procedència de reintegrament a la data de cada un dels pagaments.  
Així mateix, caldrà acreditar que el beneficiari no és deutor per resolució de procedència de reintegrament.  
2. Amb caràcter general, els gastos efectuats pels beneficiaris objecte de subvenció, hauran d'acreditar-se per mitjà d'un deute bancari.  
La justificació bancària requerirà la presentació d'un justificant bancari acreditatiu del període a què fa referència el càrrec, càrrec en compte dels imports i treballadors en cas de salaris i del període, imports i persona física o jurídica destinatària del pagament, en el cas d'altres gastos.  
3. Correspon al director general d'Ocupació i Formació, per delegació del director general del SERVEF, el reconeixement de l'obligació i la proposta de pagament.  
  
Article 14. Reintegrament de les ajudes concedides i procediment de reintegrament  
1. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
  
2. La declaració judicial o administrativa de nul·litat o anul·lació, d'acord al procediment i causes establides en l'article 36 de la Llei 38/2003, General de Subvencions, portarà amb si l'obligació de tornar les quantitats percebudes.  
3. També escaurà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els supòsits previstos en els apartats 1 i 3 de l'article 37 de la Llei 38/2003, General de Subvencions, en relació amb el que establixen els articles 91 a 93 del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions, inclòs el reintegrament per l'incompliment de les obligacions, tant generals com específiques imposades als beneficiaris en la present orde.  
4. El procediment de reintegrament se substanciarà d'acord amb el que establix el capítol II del títol II de Llei 38/2003, General de Subvencions, en relació amb el que establix el capítol II del títol III del Reial Decret 887/2006, de 21 de juliol, pel qual s'aprova el reglament de la Llei 38/2003.  
  
TÍTOL II  
Programa d'incentius  
  
CAPÍTOL I  
Programa d'ajudes a les «empreses d'inserció»  
  
Article 15. Requisits i obligacions específics per a les «empreses d'inserció»  
1. Requisits  
Les «empreses d'inserció», a més dels requisits a què fa referència l'article 4 d'esta orde, hauran de complir els següents requisits per a poder accedir a les ajudes d'este títol II.  
1) Haver obtingut la qualificació definitiva i estar inscrits com a empreses d'inserció en el registre administratiu creat per la Llei 1/2007, de 5 de febrer, de la Generalitat, per la qual es regulen les empreses d'inserció per a fomentar la inclusió social a la Comunitat Valenciana (DOCV 09.02.2007), i desplegada pel Decret 81/2009, de 12 de juny, del Consell, pel qual es dicten normes de desplegament per a la qualificació, registre i foment de les empreses d'inserció a la Comunitat Valenciana (DOCV 16.06.2009).  
2) Estar inscrits com a entitats ocupadores en els règims de la Seguretat Social en què hi haja afiliació de treballadors per compte d'altri.  
  
2. Obligacions  
Complir les obligacions establides en l'article 7 del Decret 81/2009, de 12 de juny, de 2009, del Consell, pel qual es dicten normes de desplegament per a la qualificació, el registre i el foment de les empreses d'inserció a la Comunitat Valenciana:  
a) Presentar en els tres primers mesos de l'any següent, la memòria d'activitats i l'avaluació de les intervencions desenrotllades, els acords d'inserció sociolaboral formalitzats en el mencionat període, així com un balanç social en què s'informe sobre els resultats obtinguts en matèria d'inserció laboral dels treballadors amb risc d'exclusió social. Esta documentació haurà d'acompanyar-se de la certificació de l'acord d'aprovació per l'òrgan de direcció de l'empresa subscrita pel seu representant legal.  
b) Presentar els comptes anuals i l'informe de gestió corresponents al tancament de l'exercici, en un termini de noranta dies naturals, a comptar des de la seua finalització. Esta documentació haurà d'acompanyar-se de la certificació de l'acord d'aprovació per l'òrgan de direcció de l'entitat subscrita pel seu representant legal.  
Respecte d'això, hauran d'haver-se aplicat els excedents disponibles obtinguts en cada exercici a la millora o ampliació de les seues estructures productives o a la promoció d'activitats relacionades amb la inserció sociolaboral, sense que en cap cas siga possible el repartiment de beneficis.  
c) Presentar abans de la finalització del present exercici el pla d'activitats i el pressupost anual estimatiu. L'obertura de nous centres de treball, així com la modificació de l'activitat mercantil inicialment desenrotllada hauran de quedar reflectides en el pla d'activitats i no podran comprometre la viabilitat de l'empresa qualificada, per la qual cosa caldrà aportar també un estudi sobre la seua corresponent viabilitat econòmica i social. Esta documentació haurà d'acompanyar-se de la certificació de l'acord d'aprovació per l'òrgan de direcció de l'empresa subscrita pel seu representant legal.  
  
Article 16. Accions susceptibles de suport.  
Les «empreses d'inserció» podran sol·licitar les ajudes següents:  
a) Subvencions destinades a la contractació de persones en situació o risc d'exclusió social, o al manteniment dels seus llocs de treball, consistent en 4.500 - per la contractació, pròrroga o manteniment del lloc d'un treballador a jornada completa pel període d'un any, i sempre que esta contractació estiga vinculada al desenrotllament d'un itinerari personalitzat d'inserció. No es podran subvencionar per a un mateix treballador períodes superiors a tres anys, excepte si es donen les condicions previstes en l'apartat 3 de l'article 15 de la Llei 44/2007, de 13 de desembre.  
La contractació de persones en situació o risc d'exclusió social objecte de la present ajuda haurà de mantindre's, amb el límit de tres anys màxim establit en l'apartat anterior, fins a la consecució de l'objectiu principal consistent en la inserció sociolaboral del treballador, i resultarà imprescindible per a l'extinció dels contractes, amb informe previ dels servicis socials competents, tant en el cas d'extinció per expiració del temps convingut o realització de l'obra o servici objecte del contracte, com d'extinció per qualsevol altra causa.  
Esta ajuda serà proporcional per a contractes inferiors a un any, sempre que es tracte d'una contractació igual o superior a sis mesos, encara que el període subvencionable en este exercici siga inferior per fi de contracte i fi del període màxim subvencionable de tres anys, i per a contractes a jornada parcial, i en este cas la jornada diària o setmanal haurà de ser igual o superior a la mitat de la jornada de treball d'un treballador a temps complet comparable.  
b) Subvenció per a finançar els gastos salarials i de Seguretat Social derivats de la contractació del personal de suport sociolaboral per a l'acompanyament en el lloc de treball i realització del procés d'inserció sociolaboral en l'empresa d'inserció i durant el període de suport en l'empresa ordinària, i no podrà excedir sis mesos en este últim cas.  
  
El període subvencionable s'estendrà des de l'1 de gener del present exercici, o des de la data de contractació inicial, si esta es produïx en 2014, però després d'aquella, i s'estendrà fins a 31 de desembre de 2014, sempre que el treballador romanga en el seu lloc de treball fins l'esmentada data.  
Esta ajuda consistirà com màxim en 21.000 - per la contractació a jornada completa i per un període de 12 mesos, de cada treballador de suport. En cas de jornades a temps parcial, la subvenció es reduirà de forma proporcional.  
En tot cas la quantia resultant no podrà superar 3.500 - anuals per treballador atés que treballe a jornada completa, o la part proporcional en cas de treballadors a temps parcial, segons jornada mínima establida en l'apartat anterior.  
c) Subvencions per a gastos corrents, per a la posada en marxa de les empreses d'inserció, corresponents a gastos realitzats i pagats durant l'exercici de 2014, que podran disfrutar-se des de la data de qualificació definitiva, durant els tres primers anys de funcionament, a saber:  
  
1. Estudis de viabilitat, organització, comercialització, diagnosi, màrqueting i altres de naturalesa anàloga.  
Els estudis, que haurà d'autoritzar el SERVEF abans de la seua contractació, reuniran les característiques següents:  
a) La finalitat dels estudis és impulsar el creixement i sosteniment de l'empresa i el manteniment o l'ampliació dels llocs de treball.  
  
b) Les conclusions hauran de contindre propostes d'actuació concretes amb una guia per a la seua possible implantació, i estaran orientades a qualsevol dels següents objectius: reestructuració de l'activitat econòmica, millora de la competitivitat empresarial o millora de la capacitació professional dels treballadors.  
2. Auditories i informes econòmics.  
3. Formació.  
L'assistència als cursos de formació hauran de ser autoritzada pel SERVEF abans de la seua realització.  
L'import de la subvenció per a cada un d'estos conceptes no podrà superar el 50 % del cost del servici prestat.  
La totalitat de les ajudes destinades a gastos corrents regulats en este article no podrà superar la quantitat de 500 - anuals per cada treballador en situació o risc d'exclusió, contractats en «l'empresa d'inserció» en la data de la sol·licitud d'ajudes.  
En cap cas no es consideraran gastos subvencionables els impostos indirectes quan siguen susceptibles de recuperació o compensació.  
  
  
Article 17. Requisits dels destinataris finals  
A més dels requisits que estan establits en els articles 4 i 15, per a cada tipus d'ajuda es requerirà:  
a) Per a l'ajuda destinada a la contractació de persones en situació o risc d'exclusió social, hauran de trobar-se en la situació de desocupats inscrits en el Centre SERVEF corresponent amb anterioritat a la seua contractació.  
b) Per a l'ajuda destinada a finançar els gastos salarials derivats de la contractació del personal de suport sociolaboral:  
Comptar en la seua plantilla amb preparadors laborals especialitzats, amb titulació de grau mitjà o superior, en l'àmbit universitari o de la formació professional preferentment en Treball Social, Psicologia i Educació social, i caldrà acreditar, en tot cas, una experiència prèvia de com a mínim sis mesos en activitats d'integració laboral de persones en situació o risc d'exclusió social que els capacite per a la realització de les funcions pròpies del lloc.  
En el supòsit de treballadors de suport que ja estigueren incorporats a l'empresa en la data de publicació de la convocatòria s'admetrà, si no n'hi ha el que preveu el paràgraf anterior, l'acreditació de coneixements i experiència laboral equiparables.  
c) Per a les ajudes destinades a subvencionar els gastos corrents de l'apartat c de l'article 16, estos servicis seran prestats per empreses o persones físiques externes especialitzades que reunisquen garanties de solvència professional, i no podran ser prestades per socis, associats, o persones directament relacionades amb «l'empresa d'inserció» beneficiària de l'ajuda o amb la promotora d'esta.  
  
Article 18. Obligacions  
Són obligacions dels beneficiaris de les ajudes previstes en este capítol:  
1. La realització d'un itinerari d'inserció durant tot el període de contractació dels treballadors en situació o risc d'exclusió social.  
  
2. Desenrotllament d'un itinerari mínim en els sis mesos inicials respecte del màxim de tres anys durant els quals, amb caràcter general, puga estendre's l'itinerari d'inserció, per a cada treballador en situació o risc d'exclusió social.  
No es considerarà incomplida l'obligació de manteniment de l'itinerari mínim de sis mesos a què fa referència el paràgraf anterior, quan la baixa en l'empresa d'inserció es produïsca per la contractació del treballador en empresa ordinària, per mitjà de la subscripció d'un contracte de duració mínima de 3 mesos, formalitzat abans que transcórreguen 15 dies del cessament legal en l'empresa d'inserció, i sempre que s'aporte un document subscrit pel representant de l'empresa contractant, per un representant legal de l'empresa d'inserció i pel treballador contractat, en què conste que la contractació s'ha produït com a conseqüència de la labor d'inserció realitzada per l'empresa d'inserció, i el tècnic d'inserció continue realitzant tasques per a la consolidació d'esta en els termes establits en l'article 16.b d'esta orde i en tot cas fins a completar l'itinerari mínim de 6 mesos.  
  
Estes contractacions, als efectes del compliment de l'obligació de realització de l'itinerari mínim de sis mesos, no podran ser realitzats per empreses vinculades tal com queden definides en l'article 68 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. sense que açò afecte la validesa legal de la relació laboral.  
En el cas de falta de compliment dels sis mesos inicials d'itinerari, per qualsevol altra causa diferent de l'establida en els apartats anteriors, s'entén incomplida l'obligació i pertoca la revocació de l'ajuda concedida per la contractació del citat treballador.  
3. Una vegada complit l'itinerari inicial de sis mesos, el cessament d'un treballador produït amb anterioritat al compliment dels períodes subvencionats, donarà lloc a la revocació de l'ajuda, total o parcial.  
La revocació es farà de forma proporcional, en el supòsit de cessament per causa no imputable a l'empresa, o de forma total, en qualsevol altre cas.  
  
Article 19. Documentació i termini  
1. Documentació  
A més de la documentació general que establix l'article 7, haurà d'acompanyar-se, en cada cas, la següent:  
a) Subvencions destinades a la contractació de persones en situació o risc d'exclusió social, o al manteniment dels seus llocs de treball:  
  
a.1) Per als treballadors l'activitat del qual en l'empresa d'inserció s'inicie en el present exercici, o s'haguera iniciat en 2013, però no haguera resultat subvencionada en l'esmentat exercici, caldrà aportar:  
1. Còpia del/s contracte/s de treball celebrats amb persones en situació d'exclusió social o en risc de patir-la, i de les pròrrogues, si és el cas.  
  
2. Acord «d'incorporació sociolaboral» presentat i inscrit com a annex al contracte inicial i a cada una de les seues pròrrogues, subscrit pel legal representant de «l'empresa d'Inserció» i el treballador, on consten les obligacions que les parts assumixen en el desenrotllament de l'itinerari personal d'inserció.  
3. Itinerari d'inserció, inicialment subscrit junt amb el contracte, firmat pels servicis socials, generals o especialitzats.  
4. Itinerari personalitzat d'inserció sociolaboral a desenrotllar durant el període de contractació de cada treballador pel qual se sol·licita subvenció, amb calendari detallat d'actuacions, especificant el tipus d'actuació -individual o grupal-, les activitats concretes que l'integren, la seua duració prevista i els objectius que es pretenen assolir, segons el model normalitzat, i per cada període de sis mesos de realització d'este.  
  
5. Comunicat d'alta del treballador contractat en la Seguretat Social.  
6. Acreditació de la situació de risc o exclusió social, per mitjà de la presentació del corresponent Informe dels Servicis Socials, generals o especialitzats, de les administracions públiques, d'acord amb el que establix l'article 4 de la Llei 1/2007, de 5 de febrer  
Esta acreditació haurà de tindre una antiguitat màxima de 6 mesos en relació a la data de la contractació inicial.  
a.2) Per als treballadors la relació laboral del qual amb l'empresa d'inserció s'haguera iniciat en exercicis anteriors, però en 2014, i una vegada finalitzat el període de contractació subvencionable de l'exercici de 2013, s'haja produït qualsevol tipus de modificació d'esta, com a variacions de jornada, o la pròrroga de la contractació, s'haurà d'aportar documentació acreditativa de les esmentades modificacions, segons els casos:  
1. Comunicats de variació de dades en Seguretat Social, si és el cas.  
2. Documentació justificativa de modificacions de jornada, subscrita per empresari i treballador, si és el cas.  
3. Còpia de les pròrrogues, si és el cas.  
4. Acord «d'incorporació sociolaboral» presentat i inscrit com a annex a cada una de les pròrrogues, subscrit per un representant legal de «l'empresa d'inserció» i el treballador, on consten les obligacions que les parts assumixen en el desenrotllament de l'itinerari personal d'inserció prorrogat.  
5. Itinerari d'inserció, subscrit junt amb la pròrroga, firmat pels servicis socials, generals o especialitzats.  
6. Itinerari personalitzat d'inserció sociolaboral a desenrotllar durant el període de pròrroga de la contractació de cada treballador pel qual se sol·licita subvenció, amb calendari detallat d'actuacions, especificant tipus d'actuació -individual o grupal-, activitats concretes que l'integren, duració prevista d'estes i objectius que es pretenen assolir, segons model normalitzat, i per cada període de sis mesos de realització d'este, o el temps restant de contracte si es tracta de finalització del període màxim subvencionable de tres anys.  
  
a.3. Relació en model normalitzat dels treballadors en situació o risc d'exclusió social, pels quals se sol·licita subvenció.  
a) Subvenció per a finançar els gastos salarials derivats de la contractació del personal de suport sociolaboral.  
b.1) Per als treballadors l'activitat en l'empresa d'inserció dels quals s'inicie en el present exercici, o s'haguera iniciat en 2013, però no haguera resultat subvencionada en l'esmentat exercici, caldrà aportar:  
1. Còpia dels contractes indefinits o temporals del personal de suport, i de totes les seues pròrrogues, si és el cas, o transformació de contractes temporals en indefinits..  
2. Comunicat d'alta en la Seguretat Social d'estos treballadors de suport sociolaboral.  
3. Documentació acreditativa de la titulació del personal de suport, i, curriculum vitae acreditatiu dels coneixements i/o experiència equiparables.  
b.2) Per als treballadors la relació laboral del qual amb l'empresa d'inserció s'haguera iniciat en exercicis anteriors, però en 2014, s'haja produït qualsevol tipus de modificació de d'esta, com a variacions de jornada, o la pròrroga de la contractació, caldrà aportar documentació acreditativa d'estes modificacions, segons els casos:  
  
1. Comunicats de variació de dades en Seguretat Social, si és el cas.  
2. Documentació justificativa de modificacions de jornada, subscrita per empresari i treballador, si és el cas.  
3. Còpia de les pròrrogues.  
b.3) Per a tots els treballadors de suport sociolaboral:  
1. Relació dels treballadors de suport, llocs de treball que hagen d'ocupar i jornada laboral, així com relació de treballadors en situació o risc d'exclusió social a què atenga cada treballador de suport, especificant-hi tipus i duració dels contractes.  
2. Memòria de les funcions encomanades a cada treballador de suport sociolaboral que haurà de contindre al màxim nivell de detall possible les actuacions, tant grupals com individuals, en què es concreta esta labor de suport, tant durant el període de desenrotllament de l'itinerari en «l'empresa d'inserció» com en l'ordinària i dividit igualment en períodes semestrals.  
  
c) Subvencions per a gastos corrents:  
1) Relació en model normalitzat dels estudis, auditories, informes econòmics i cursos formatius per als quals se sol·licita subvenció, l'objecte subvencionable, dades de l'empresa creditora, CIF d'esta i quantia dels gastos.  
2) Memòria del contingut de la prestació objecte de subvenció.  
Per a la valoració de l'estudi-assessorament l'entitat haurà d'aportar una memòria amb el contingut següent:  
a) Objecte i finalitat de l'estudi-assessorament.  
b) Descripció del mètode de treball.  
d) Costos associats al desenrotllament del treball.  
e) Identificació de l'entitat que realitzarà el treball, memòria de la seua activitat i curriculum vitae de les persones que realitzen els estudis i/o informe.  
Per a la valoració del curs de formació l'entitat haurà d'aportar:  
a) Objecte i finalitat del curs de formació.  
b) Índex de continguts i calendari d'execució.  
c) Costos associats.  
d) Identificació de l'entitat que impartiria el curs, memòria de la seua activitat.  
3) Pressupost econòmic detallat dels costos objecte de subvenció subscrit per l'empresa que realitzaria els estudis i/o informes.  
  
4) De conformitat amb el que establix l'article 31 de la Llei 38/2003, de 17 de novembre, General de Subvencions, quan l'import del gasto subvencionable supere les quanties establides en la normativa reguladora de contractes del sector públic per al contracte menor de prestació de servicis per empreses de consultoria o assistència tècnica, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servici o l'entrega del bé, llevat que per les especials característiques dels gastos subvencionables no hi haja en el mercat suficient un nombre d'entitats que ho subministren o presten, les quals hauran d'aportar-se junt amb la sol·licitud de subvenció.  
L'elecció entre les ofertes presentades, que haurà de presentar-se junt amb la sol·licitud, es farà d'acord amb criteris d'eficiència i economia, i haurà de justificar-se expressament en una memòria l'elecció quan no recaiga en la proposta econòmica més avantatjosa.  
2. Termini  
a) Per a les ajudes establides en l'article 16 a d'esta orde destinades a la contractació de persones en situació o risc d'exclusió social, les sol·licituds hauran de presentar-se, en el termini d'un mes des de la contractació, pròrroga, o inici del període subvencionable per manteniment del lloc, objecte de l'ajuda, sense que en cap cas puguen presentar-se després del 15 de novembre de 2014.  
En el cas de contractacions o pròrrogues realitzades en 2014 però amb anterioritat a la entrada en vigor d'esta orde, el termini per a presentar les sol·licituds serà d'un mes a comptar des de l'endemà de la seua publicació en el Diari Oficial de la Comunitat Valenciana.  
b) Per a les ajudes establides en l'article 16.b d'esta orde, destinades al finançament dels costos salarials del personal de suport, el termini de presentació de sol·licituds és d'un mes a comptar des de l'endemà de la publicació de la present convocatòria en el DOCV, o des de l'endemà de la contractació o pròrroga.  
c) Per a les ajudes destinades a finançar els gastos corrents per a la posada en marxa de les empreses d'inserció establides en l'article 16.c d'esta orde, les sol·licituds es podran presentar en el termini d'un mes a comptar des de l'endemà de la publicació de la present convocatòria en el DOCV.  
d) Les sol·licituds d'ajudes per noves contractacions, pròrrogues, o l'inici d'un nou període subvencionable en el cas de manteniment de llocs de treballadors en situació o risc d'exclusió social, així com per contractes o pròrrogues de personal de suport sociolaboral, produïdes durant els mesos de novembre i desembre de 2013, sempre que estes contractacions s'hagen mantingut d'alta fins a la data de finalització del termini de presentació de sol·licituds amb càrrec a la present orde, hauran de presentar-se en el termini d'un mes des de l'endemà de la publicació de la present orde en el DOCV.  
e) Les sol·licituds d'ajudes per noves contractacions, pròrrogues, o l'inici d'un nou període subvencionable en el cas de manteniment de llocs tant de treballadors en situació o risc d'exclusió social com de personal de suport sociolaboral, produïdes durant els mesos de novembre i desembre de 2014 hauran de presentar-se en els terminis establits en l'Orde de convocatòria d'ajudes per a l'exercici 2015.  
  
Duplicat  
  
Article 20. Justificació i pagament.  
1. Una vegada dictada una resolució de concessió, l'ajuda regulada en l'apartat a de l'article 16 de la present orde, es lliurarà en dos pagaments corresponents cada un al 50 % de l'ajuda concedida, amb presentació prèvia de la documentació següent:  
1.1. Avaluació de totes i cada una de les accions incloses en l'itinerari personalitzat d'inserció sociolaboral, que s'hagen dut a terme segons el calendari d'actuacions presentat junt amb la sol·licitud de subvenció, en els sis mesos corresponents al període subvencionat.  
  
1.2. Fitxa individual de realització de l'itinerari d'inserció sociolaboral de cada un dels treballadors en situació o risc d'exclusió social, segons el model normalitzat, degudament firmada tant per treballador, com pel tècnic i representant legal de l'empresa.  
1.3. Acreditació del manteniment del treballador en l'empresa d'inserció durant tota la fase semestral de l'itinerari en què es troben, o justificació de la seua inserció laboral, o cessament per altres causes, d'acord amb el que establix l'article 18 de la present orde.  
El termini de presentació de la documentació justificativa serà d'un mes des de la finalització de cada període semestral de l'itinerari o, si és el cas, des de la notificació de la resolució de concessió si fóra posterior a aquella.  
2. Les subvencions relatives al personal de suport es justificaran per mitjà de nòmines, documentació acreditativa de la cotització a la Seguretat Social (rebuts de liquidació i relacions de treballadors, ambdós de caràcter mensual i informe relatiu a quanties de bonificació aplicades, si és el cas), documentació acreditativa de les retencions practiques als treballadors per a l'Impost IRPF (models 111 i 190), i càrrecs en compte.  
  
També s'haurà de presentar:  
1. Informe mensual del treball dut a terme pels tècnics de suport, segons model normalitzat, detallant de forma individualitzada per cada un dels treballadors en situació o risc d'exclusió social les activitats realitzades, així com la resta de les activitats exercides pels tècnics en l'exercici de les seues funcions. Este document, haurà d'estar firmat pel personal de suport, així com pel representant de l'empresa d'inserció.  
  
2. Informe sobre la realització de les tasques de prospecció de mercat de treball, identificant si són realitzades pel tècnic de suport o per altres treballadors de l'empresa d'inserció, empreses entrevistades, incloent-hi el temps dedicat a esta tasca, avaluació de resultats i dades de contacte (nom i cognoms i telèfon).  
La documentació justificativa haurà de presentar-se en els termini assenyalat a continuació, a excepció del model 190 que haurà d'aportar-se en el termini d'un mes a comptar des de la finalització del termini de presentació obligatòria en l'agència tributària, i que inicialment, i fins a la seua presentació, serà substituït per certificat subscrit per un representant legal de l'entitat que incloga la relació dels treballadors subvencionats pels que s'haja practicat la retenció i l'import d'esta.  
  
- En el termini d'un mes comptador des de l'endemà a la publicació de la present convocatòria en el DOCV: presentació de les nòmines i justificants de càrrec en compte dels mesos de gener a juny i paga extra de juny si és el cas, així com els documents justificatius de les cotitzacions de Seguretat Social dels treballadors subvencionats i els càrrecs en compte corresponent als mesos de gener a maig (TC2 i rebuts de liquidacions) i els documents justificatius de les retencions d'IRPF practicades i els corresponents càrrecs en compte.  
  
- De l'1 al 15 de febrer de l'exercici següent: presentació de les nòmines i justificants de càrrec en compte dels mesos de juliol a desembre i paga extra de desembre, si és el cas, així com els documents justificatius de les cotitzacions de seguretat social dels treballadors subvencionats i els càrrecs en compte corresponent als mesos de juny a desembre (TC2 i rebuts de liquidacions) i els documents justificatius de les retencions d'IRPF practicades i els corresponents càrrecs en compte.  
  
3. Les subvencions per a gastos corrents a què fa referència l'article 16.c de la present orde, una vegada concedides, es lliuraran, amb presentació prèvia de la documentació següent:  
3.1. Relació classificada dels estudis, auditories, informes econòmics i cursos formatius realitzats, amb identificació de l'empresa que els haguera realitzat, número de factura, el seu import, data d'emissió i, si és el cas, data de pagament, segons model normalitzat.  
3.2. Còpia dels estudis de viabilitat, organització, comercialització, diagnosi, màrqueting i altres de naturalesa anàloga, així com auditories i informes econòmics, per als quals se sol·licita la subvenció  
3.3. En el cas de cursos de formació, caldrà aportar certificats d'assistència.  
3.4. Factures i justificants del pagament efectiu, d'acord amb el que establix l'article 13 de la present orde.  
El termini màxim per a la presentació de la mencionada documentació finalitzarà el 30 d'octubre de 2014.  
4. En tot cas s'haurà de presentar una declaració responsable subscrita pel representant legal de l'entitat beneficiària de no trobar-se en el supòsit de l'article 34.5 de la Llei 38/2003, de 17 de novembre, General de Subvencions  
5. En el cas que no s'haja prestat l'autorització basant-se en el que establix l'article 7.3 d'esta orde s'haurà d'aportar documentació acreditativa d'estar al corrent en el compliment de les obligacions tributàries amb l'Agència Estatal de l'Administració Tributària, amb la unitat recaptadora de la Hisenda Pública Valenciana i amb la Tresoreria General de la Seguretat Social actualitzada a la data de les propostes de pagament.  
  
CAPÍTOL II  
Programa d'ajudes a les empreses ordinàries  
  
Article 21. Objecte  
L'objecte de les ajudes regulades en el present capítol és la inserció sociolaboral dels treballadors procedents d'una empresa «d'inserció que», una vegada finalitzat el seu itinerari d'inserció en esta, accedisquen a un lloc de treball en l'empresa ordinària.  
  
Article 22. Accions susceptibles de suport  
Les ajudes previstes en este capítol s'articulen basant-se en la duració dels contractes efectuats per empreses ordinàries amb els treballadors mencionats en l'article anterior, i no resultaran subvencionables contractacions de duració inferior a sis mesos.  
  
Article 23. Requisits  
Els treballadors la contractació dels quals se subvenciona han de procedir d'una «empresa d'inserció» qualificada definitivament pel SERVEF i haver fet el seu itinerari d'inserció prèviament consensuat per empresari, treballador i servicis socials,  
  
Article 24. Ajudes  
Les empreses que contracten treballadors en situació o risc d'exclusió social que hagen realitzat el seu itinerari d'inserció sociolaboral en una «empresa d'inserció» qualificada definitivament d'acord amb la legislació vigent, podran accedir a les ajudes següents:  
a) Ajudes per la contractació indefinida o transformació de contractes temporals en indefinits: 5.000 - per cada contracte a jornada completa, o la part proporcional si fóra a temps parcial.  
b) Ajudes per la contractació durant un període mínim de sis mesos: 2.000 - per cada contracte amb una duració mínima de sis mesos i a jornada completa o la part proporcional si fóra a temps parcial.  
  
En el cas de contractes a temps parcial, únicament resultaran subvencionables les contractacions efectuades corresponents a una jornada igual o superior a la mitat de la jornada completa de l'empresa.  
De les esmentades ajudes es descomptaran en tot cas les ajudes a les contractacions temporals reconegudes i pagades amb anterioritat per la contractació del mateix treballador.  
  
Article 25. Obligacions  
A més de les obligacions generals de l'article 6 de la present orde, els beneficiaris de les ajudes regulades en el present títol hauran de:  
  
1. En el supòsit de transformació del contracte temporal inicial objecte d'ajuda a contracte indefinit, o en el supòsit de pròrroga de contractes temporals anteriors, haurà de comunicar-se esta circumstància a l'organisme gestor de les ajudes, en el termini d'un mes des de la seua firma.  
2. L'ocupació creat, quan es tracte de contractacions de caràcter indefinit, s'haurà de mantindre durant un període mínim de dos anys  
En el supòsit de produir-se alguna baixa dels treballadors subvencionats, l'empresa disposa d'un mes de termini per a substituir este treballador per un altre amb els mateixos requisits i condicions que tenia el treballador substituït, i caldrà comunicar esta circumstància al SERVEF en un termini no superior a 15 dies, i es deduiran proporcionalment els dies transcorreguts fins a la nova contractació, excepte causes no imputables a l'empresa, degudament justificades.  
No es consideraran incomplides les obligacions de manteniment de l'ocupació a què es referix este apartat quan el contracte de treball s'extingisca per causes objectives o per acomiadament disciplinari quan l'un o l'altre siga declarat o reconegut com procedent, ni les extincions causades per dimissió, mort o incapacitat permanent total, absoluta o gran invalidesa dels treballadors, o per resolució durant el període de prova, per la qual cosa en el cas que les vacants no siguen cobertes, l'entitat beneficiària estarà obligada a reintegrar la subvenció percebuda de forma proporcional al període de manteniment del contracte pendent de complir.  
La falta de cobertura de les vacants per qualsevol altra causa diferent de les establides en el paràgraf anterior, donarà lloc al reintegrament total de l'ajuda percebuda.  
  
Article 26. Documentació i terminis  
1. Documentació  
Les sol·licituds en model normalitzat del SERVEF, hauran d'acompanyar-se, a més de la documentació indicada en l'article 7, per la següent:  
1. Còpia del/s contracte/s de treball establits amb treballadors en situació o risc d'exclusió social, que havent estat contractats en una «empresa d'inserció» durant un període mínim de sis mesos, hagen realitzat el seu itinerari d'inserció sociolaboral.  
2. Part d'alta del treballador contractat en la Seguretat Social.  
3. Informe de vida laboral del treballador acreditatiu d'haver estat contractat en una «empresa d'inserció» qualificada definitivament o certificat de «l'empresa d'inserció» on haja estat contractat, acreditatiu d'haver estat contractat per esta i haver realitzat el corresponent itinerari d'inserció prèviament acordat.  
4. Certificació acreditativa que la contractació s'ha realitzat amb la intermediació de l'empresa d'inserció.  
2. Termini presentació sol·licituds  
Les sol·licituds d'ajudes regulades en este capítol hauran de presentar-se en el termini màxim d'un mes comptat des de la data d'inici de la prestació laboral i tindran com a data límit el 15 de novembre de 2014. Per a les contractacions formalitzades en el 2014, en el període previ a la publicació de la present convocatòria, el còmput del termini d'un mes s'iniciarà a partir de l'endemà d'esta publicació.  
  
Article 27. Liquidació i lliurament de l'ajuda  
L'ajuda es lliurarà una vegada acreditats els requisits i la documentació exigits en el present capítol.  
  
DISPOSICIONS ADDICIONALS  
  
Primera. Finançament  
1. Per a l'exercici de 2014, les ajudes convocades per esta orde es finançaran amb càrrec al subprograma 322.51 Foment d'Ocupació, del Servici Valencià d'Ocupació i Formació, per un import global màxim de 250.000,00 - finançats amb fons del SEPE, amb càrrec al programa pressupostari 25.73.05.4632.862.21 capítol 4, línia T2240, segons el detall d'imports que a continuació s'especifica:  
- Les ajudes per als programes regulats en el capítol i del títol II de la present orde, destinades a les «empreses d'inserció» qualificades i inscrites en el registre administratiu de la Comunitat Valenciana, es finançaran per un import global 225.000,00 ?.  
- Les ajudes per al programa regulat en el capítol II del títol II de la present orde, destinades a les empreses ordinàries que contracten treballadors en exclusió social o en risc de patir-la, es finançaran per un import global de 25.000,00 ?.  
Si al llarg de l'exercici de 2014 hi haguera crèdit disponible que permetera incrementar el finançament pressupostari d'esta orde, el SERVEF, mitjançant una resolució del secretari autonòmic d'Economia i Ocupació, del director general del SERVEF, d'ampliació del mencionat crèdit, podrà destinar-lo al finançament de les sol·licituds presentades a l'empara d'esta convocatòria que, resultant subvencionables no hagueren pogut ser ateses per falta de disponibilitat pressupostària, sense necessitat de nova publicació en el DOCV ni d'establir un nou termini de presentació de sol·licituds, llevat que això servisca per a l'a gestió adequada de cada programa i proporcionar major efectivitat a les polítiques actives d'ocupació dirigides a la reactivació de l'ocupació a la Comunitat Valenciana.  
  
Segona. La situació d'exclusió social  
Als efectes de la present orde, la situació d'exclusió social s'acreditarà pels servicis socials, generals o especialitzats, de les administracions públiques, i queda determinada per la pertinença a algun dels col·lectius regulats en l'article 4 de la Llei 1/2007, de 5 de febrer, de la Generalitat, per la qual es regulen les empreses d'inserció per a fomentar la inclusió social a la Comunitat Valenciana i en l'article 2 de la Llei 44/2007, de 13 de desembre.  
  
Tercera. Normativa aplicable  
Les ajudes que es concedisquen a l'empara d'esta orde tindran la consideració de subvencions públiques i regulen les bases establides en el Decret 81/2009, del Consell, en relació amb la Llei 1/2007, de 5 de febrer, de la Generalitat, i amb la Llei 44/2007, de 13 de desembre, per a la regulació del règim de les empreses d'inserció.  
S'apliquen els preceptes de caràcter bàsic tant de la Llei 38/2003, de 17 de novembre, General de Subvencions, com del Reial Decret 887/2006, de 21 de juliol, pel qual s'aprova el seu reglament de desplegament, regint-se, en allò no disposat en estos, pels preceptes en vigor del Text Refós de la Llei d'Hisenda Pública de la Generalitat Valenciana.  
  
Quarta. Concessió de subvencions  
D'acord amb la disposició addicional desena de la Llei 6/2013, de 26 de desembre, de Pressupostos de la Generalitat per a l'exercici de 2014, atés que les subvencions estan finançades amb fons la distribució de les quals es realitza a través d'una conferència sectorial, per a la concessió d'estes subvencions s'informa que s'han realitzat les actuacions o dictat els actes administratius per l'òrgan competent de l'administració de l'Estat que permeten assegurar l'efectivitat de la transferència de fons afectats.  
  
DISPOSICIONS FINALS  
  
Primera  
S'autoritza el director general del SERVEF a dictar les disposicions i adoptar les mesures que considere oportunes per al desplegament i l'aplicació de la present orde.  
  
Segona  
Es delega en el director general del SERVEF la competència per a ampliar els terminis de sol·licituds i de justificacions, amb caràcter excepcional, quan concórreguen circumstàncies degudament motivades que impossibiliten la seua presentació en els terminis assenyalats.  
   
Contra el present acte, que esgota la via administrativa, podran els interessats interposar recurs contenciós administratiu en el termini de dos mesos, a comptar des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establixen els articles 10.1.a i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, recurs de reposició davant de l'òrgan que va dictar la resolució en el termini d'un mes, computats en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener. I això, sense perjuí de la possibilitat que els interessats puguen exercitar, si és el cas, qualsevol altre que estimen procedent.  
  
València, 21 de juliol de 2014  
  
El conseller d'Economia, Indústria, Turisme i Ocupació,  
MÁXIMO BUCH TORRALVA.